ΟΔΗΓΙΑ ΤΟΥ ΣΥΜΒΟΥΛΙΟΥ της 22ας Ιανουαρίου 1980 περί τροποποιήσεως της οδηγίας 71/118/ΕΟΚ "περί των υγειονομικών προβλημάτων στον τομέα των συναλλαγών νωπών κρεάτων πουλερικών"

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως τα άρθρα 43 και 100,

την πρόταση της Επιτροπής(1),

τη γνώμη της Συνελεύσεως(2),

τη γνώμη της Οικονομικής και Κοινωνικής Επιτροπής(3),

Εκτιμώντας:

ότι η οδηγία 71/118/ΕΟΚ του Συμβουλίου της 15ης Φεβρουαρίου 1971 περί των υγειονομικών προβλημάτων στον τομέα των συναλλαγών νωπών κρεάτων πουλερικών(4), όπως τροποποιήθηκε τελευταία από την οδηγία 77/27/ΕΟΚ(5), προβλέπει τους όρους επεξεργασίας και ελέγχου των κρεάτων πουλερικών, που προορίζονται στις εθνικές και ενδοκοινοτικές συναλλαγές-

ότι σημαντικό μέρος της εκτροφής των πουλερικών και της εμπορίας των κρεάτων τους προέρχεται από μικρούς παραγωγούς στα πλαίσια των τοπικών αγορών και αποτελεί μια αξιόλογη γεωργική δραστηριότητα σε ορισμένες περιοχές της Κοινότητος- ότι η μορφή αυτή δραστηριότητος πρέπει να εξακολουθήσει να ασκείται κάτω από ορισμένους όρους-

ότι οι μέθοδοι παραγωγής του φουά γκρα (foie gras) καθιστούν αδύνατο τον εκσπλαχνισμό του ζώου που έχει πρόσφατα σφαγεί, χωρίς να υποστεί σοβαρή αλλοίωση η ακεραιότητα του συκωτιού-

ότι πρέπει, παράλληλα με την αυστηρή τήρηση των όρων υγιεινής και ελέγχου, που έχουν καθιερωθεί από την κοινοτική νομοθεσία και ιδίως των σχετικών διατάξεων του παραρτήματος I κεφάλαια I, III και XIV της προαναφερόμενης οδηγίας, να επέλθουν στη ρύθμιση αυτή οι αναγκαίες ειδικές τροποποιήσεις,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 71/118/ΕΟΚ τροποποιείται ως εξής:

1. Στο άρθρο 3 παράγραφος 1 στοιχείο Α υπό α), προστίθεται το ακόλουθο εδάφιο:

"Κατά παρέκκλιση από τις απαιτήσεις του πρώτου εδαφίου, τα ζώα που προορίζονται για την παραγωγή φουά γκρα μπορούν να αναισθητοποιηθούν, αφαιμαχθούν και αποπτιλωθούν στο εκτροφείο παχύνσεως, υπό τον όρο ότι οι εργασίες αυτές πραγματοποιούνται σε έναν ξεχωριστό χώρο, ο οποίος ανταποκρίνεται στους όρους που προβλέπονται στο παράρτημα I κεφάλαιο I στοιχείο Γ και ότι τα σφάγια που δεν έχουν εκσπλαχνισθεί μεταφέρονται -σύμφωνα με το παράρτημα I κεφάλαιο XIV- αμέσως σε εγκεκριμένο εργαστήριο τεμαχισμού το οποίο διαθέτει τον ειδικό χώρο που προβλέπεται στο παράρτημα I κεφάλαιο II σημείο 2 υπό β) α), όπου τα σφάγια πρέπει να εκσπλαχνισθούν σε είκοσι τέσσερις ώρες."

2. Στο άρθρο 3 παράγραφος 5 δεύτερο εδάφιο, καταργούνται οι λέξεις "και μέχρι την 15η Αυγούστου 1981".

3. Στο παράρτημα I κεφάλαιο II σημείο 2:

- προστίθεται το ακόλουθο στοιχείο:

"β) α) εφ' όσον η εργασία αυτή διενεργείται εκεί, ένα χώρο που προορίζεται για τον εκσπλαχνισμό των χηνών και των νησσών που εκτρέφονται για την παραγωγή του φουά γκρα, που έχουν αναισθητοποιηθεί, αφαιμαχθεί και αποπτιλωθεί στο εκτροφείο παχύνσεως",

- η ένδειξη "και υπό β) α)" προστίθεται στην πρώτη σειρά υπό η).

4. Στο παράρτημα I κεφάλαιο III σημείο 3 υπό γ), η ένδειξη "και β) α" προστίθεται μετά τις λέξεις "και στον αριθ. 2 υπό β)".

5. Στο παράρτημα I κεφάλαιο IV σημείο 13, προστίθεται το ακόλουθο εδάφιο:

"Εν τούτοις, στην περίπτωση των χηνών και νησσών που εκτρέφονται για την παραγωγή φουά γκρα, που έχουν αναισθητοποιηθεί, αφαιμαχθεί και αποπτιλωθεί στο εκτροφείο παχύνσεως, η προ της σφαγής εξέταση μπορεί να διενεργηθεί κατά την τελευταία εβδομάδα παχύνσεως."

6. Στο παράρτημα I κεφάλαιο IV σημείο 14, προστίθεται το ακόλουθο εδάφιο:

"Στην περίπτωση των χηνών και νησσών που εκτρέφονται για την παραγωγή φουά γκρα που έχουν αναισθητοποιηθεί, αφαιμαχθεί και αποπτιλωθεί στο εκτροφείο παχύνσεως, το πιστοποιητικό το οποίο αναφέρεται στο παράρτημα III α πρέπει να συνοδεύει τα σφάγια που δεν έχουν εκσπλαχνισθεί, κατά την άφιξή τους στο εργαστήριο τεμαχισμού, που διαθέτει ξεχωριστό χώρο για εκσπλαχνισμό."

7. Στο παράρτημα I κεφάλαιο V σημείο 23, προστίθεται το ακόλουθο εδάφιο:

"Εν τούτοις, όσον αφορά τις χήνες και τις νήσσες που εκτρέφονται και σφάζονται για την παραγωγή φουά γκρα, ο εκσπλαχνισμός τους μπορεί να διενεργηθεί μέσα σε διάστημα 24 ωρών, υπό τον όρο ότι η θερμοκρασία των σφαγίων που δεν έχουν εκσπλαχνισθεί θα φθάσει στο συντομότερο χρονικό διάστημα και θα διατηρηθεί στη θερμοκρασία που προβλέπεται στο κεφάλαιο XII σημείο 46 και ότι τα σφάγια αυτά θα μεταφερθούν σύμφωνα με τους κανόνες υγιεινής."

8. Προστίθεται το ακόλουθο παράρτημα:

"ΠΑΡΑΡΤΗΜΑ IIIα

ΥΠΟΔΕΙΓΜΑ

Υγειονομικό πιστοποιητικό για τα σφάγια των χηνών και των νησσών που εκτρέφονται για την παραγωγή φουά γκρα, που έχουν αναισθητοποιηθεί, αφαιμαχθεί και αποπτιλωθεί στο εκτροφείο παχύνσεως και που μεταφέρονται στο εργαστήριο τεμαχισμού, που διαθέτει ξεχωριστό χώρο για εκσπλαχνισμό

Αρμόδια υπηρεσία ..........αριθ.(1).....................

I. Αναγνώριση των σφαγίων που δεν έχουν εκσπλαχνισθεί

Είδος ζώου:............

Αριθμός σφαγίων που δεν έχουν εκσπλαχνισθεί:............

II. Προέλευση των σφαγίων που δεν έχουν εκσπλαχνισθεί

Διεύθυνση του εκτροφείου παχύνσεως:...................

III. Προορισμός των σφαγίων που δεν έχουν εκσπλαχνισθεί

Τα σφάγια που δεν έχουν εκσπλαχνισθεί θα μεταφερθούν στο εξής εργαστήριο τεμαχισμού...................

με τα εξής μεταφορικά μέσα:..................

IV. Βεβαίωση

Ο υπογεγραμμένος επίσημος κτηνίατρος πιστοποιώ ότι τα σφάγια που δεν έχουν εκσπλαχνισθεί και που ανεφέρθησαν ανωτέρω, προέρχονται από ζώα, τα οποία έχουν εξετασθεί προ της σφαγής στο ανωτέρω αναφερόμενο εκτροφείο παχύνσεως στις..... την........................ώρα, και εκρίθησαν υγιή.

Έγινε στ................. στις...........

....................

(Υπογραφή επισήμου κτηνιάτρου).".

(1) Προαιρετικό.

Άρθρο 2

Τα Κράτη Μέλη θέτουν σε ισχύ τις αναγκαίες νομοθετικές κανονιστικές και διοικητικές διατάξεις για να συμμορφωθούν προς την παρούσα οδηγία, την 1η Φεβρουαρίου 1980. Ενημερώνουν αμέσως περί τούτου την Επιτροπή.

Άρθρο 3

Η παρούσα οδηγία απευθύνεται στα Κράτη Μέλη.

Έγινε στις Βρυξέλλες, στις 22 Ιανουαρίου 1980.

Για το Συμβούλιο

Ο Πρόεδρος

G. MARCORA

(1) ΕΕ αριθ. Α 247 της 1.10.1979, σ. 16.

(2) ΕΕ αριθ. Α 34 της 11.2.1980, σ. 106.

(3) Γνώμη εκδοθείσα στις 24 και 25 Οκτωβρίου 1979 (δεν δημοσιεύθηκε ακόμα στην Επίσημη Εφημερίδα).

(4) ΕΕ αριθ. Ν 55 της 8.3.1971, σ. 23.

(5) ΕΕ αριθ. Ν 6 της 8.1.1977, σ. 19.